b'\n_START_ARTICLE_\nCeliakija\n_START_SECTION_\nEtiologija\n_START_PARAGRAPH_\nZa nastanek celiakije je pomembno dedno nagnjenje, izpostavljenost glutenu in imunski odziv proti lastnim celicam. Dedno nagnjenje predstavljata pri 95\xc2\xa0% bolnikov prisotnost DQ2 in DQ8 poglavitnega kompleksa tkivne skladnosti (MHCII). K razvoju celiakije je nagnjenih kar 30\xc2\xa0% belcev. Prisotnost HLADQ2 in/ali DQ8 predstavlja tveganje za razvoj bolezni, ne pomeni pa, da se bo celiakija v resnici tudi razvila. Kandidatni geni, povezani s celiakijo, se nahajajo na 2., 5., 6., 11. in 19. kromosomu. Pri bolnikih s celiakijo se glutenski epitopi ve\xc5\xbeejo na DQ2 in aktivirajo na gluten ob\xc4\x8dutljive limfocite T, kar povzro\xc4\x8di vnetni odziv v \xc4\x8drevesju.\n_START_SECTION_\nDiagnoza\n_START_PARAGRAPH_\nDiagnostika celiakije temelji na klini\xc4\x8dni sliki, dolo\xc4\x8danju serolo\xc5\xa1kih ozna\xc4\x8devalcev_NEWLINE_za celiakijo (antigliadinska protitelesa (AGA) razredov IgG in IgA, antiendomizijska protitelesa (EMA) razreda IgA in protitelesa proti tkivni transglutaminazi (t-TG) razreda IgA in IgG), genetskih preiskavah in biopsiji sluznice tankega \xc4\x8drevesa z dokazom okvare \xc4\x8drevesne sluznice.\n_START_SECTION_\nSimptomi\n_START_PARAGRAPH_\nZa celiakijo ni zna\xc4\x8dilne tipi\xc4\x8dne bolezeske slike. Nekateri bolniki so popolnoma asimptomatski, lahko imajo znake pomanjkanja nekaterih hranil, lahko pa se ka\xc5\xbeejo hudi znaki v prebavilih. Simptomi se lahko za\xc4\x8dnejo kazati pri otrocih, takoj ko jim v prehrano uvedejo \xc5\xbeita. Lahko zaostaja v rasti, je apati\xc4\x8den, neje\xc5\xa1\xc4\x8d, bled. Simptomi so lahko \xc5\xa1e generalizirana hipotonija, trebu\xc5\xa1na napihnjenost, zavrt razvoj mi\xc5\xa1i\xc4\x8dja. Pri starej\xc5\xa1ih otrocih lahko pride do slabokrvnosti in zavrte rasti. Pri odraslih se pogosto pojavljajo utrujenost, slabotnost in neje\xc5\xa1\xc4\x8dnost. Lahko se pojavlja bla\xc5\xbeja in prehodna driska. Pogosti so znaki pomanjkanja vitamina D in kalcija (npr. osteopenija, osteoporoza). Nekateri bolniki izgubljajo telesno maso, pojavijo se lahko tudi razjede v ustih, stomatitis in glositis. Pri okoli 10\xc2\xa0% se pojavi herpetiformni dermatitis v obliki srbe\xc4\x8dega izpu\xc5\xa1\xc4\x8daja._NEWLINE_Zelo pomembne so tudi te\xc5\xbeave, ki prizadenejo reproduktivni sistem. Dokazano je, da pride pri dekletih in_NEWLINE_fantih z nezdravljeno celiakijo do zapoznele pubertete, pogostej\xc5\xa1e pa so tudi druge te\xc5\xbeave, predvsem neplodnost, pri \xc5\xbeenskah tudi neredne menstruacije, pogostej\xc5\xa1i splavi, rojstvo otrok z ni\xc5\xbejo porodno te\xc5\xbeo. Tudi nevrolo\xc5\xa1ke_NEWLINE_te\xc5\xbeave so pri celiakiji dobro opisane. \xc5\xbde dalj \xc4\x8dasa je znano, da se pri bolnikih z nezdravljeno celiakijo pogosteje pojavljajo nevrolo\xc5\xa1ki zapleti (miopatije, epilepsija, cerebralna ataksija). V literaturi so kot zaplet celiakije opisane tudi nekatere psihiatri\xc4\x8dne bolezni. Sorazmerno pogosto, predvsem pri starej\xc5\xa1ih bolnikih s celiakijo, so zvi\xc5\xa1ane vrednosti serumskih transaminaz, ki ka\xc5\xbeejo na okvaro jeter, ta pa je reverzibilna in ob ustrezni dieti ne vodi v kroni\xc4\x8dno jetrno okvaro. Najresnej\xc5\xa1i zaplet celiakije je razvoj rakavih bolezni,_NEWLINE_predvsem malignega limfoma tankega \xc4\x8drevesa.\n_START_SECTION_\nZdravljenje\n_START_PARAGRAPH_\nEdino dokazano uspe\xc5\xa1no zdravljenje celiakije je stroga prehrana brez glutena, ki se je mora bolnik dr\xc5\xbeati vse \xc5\xbeivljenje. Iz prehrane je treba izklju\xc4\x8diti vsa \xc5\xbeivila, ki vsebujejo gluten (p\xc5\xa1enica, r\xc5\xbe in je\xc4\x8dmen; oves ne povzro\xc4\x8da avtoimunskega vnetja pri osebah s celiakijo, vendar zaradi predelave pogosto vsebuje sledove drugih \xc5\xbeit). Dokazana pomanjkanja vitaminov in_NEWLINE_mineralov se zdravijo usmerjeno, z dodajanjem le-teh, npr. pri pomanjkanju \xc5\xbeeleza se dajejo \xc5\xbeelezovi pripravki. Vsaj_NEWLINE_prve pol leta po ugotovitvi celiakije se priporo\xc4\x8da u\xc5\xbeivanje multivitaminskih pripravkov. Pri nekaterih bolnikih vztrajajo znaki slab\xc5\xa1ega vsrkavanja hranil, predvsem ma\xc5\xa1\xc4\x8dob, kljub uvedbi diete. Vzrok je lahko prehodno nezadostno izlo\xc4\x8danje encimov iz trebu\xc5\xa1ne slinavke, ki je posledica manj\xc5\xa1ega hormonskega spodbujanja izlo\xc4\x8danja zaradi okvarjenega delovanja sluznice tankega \xc4\x8drevesa. Tak\xc5\xa1no prehodno pomanjkanje encimov trebu\xc5\xa1ne slinavke se zdravi z nadomestki pankreati\xc4\x8dnih encimov.\n_START_SECTION_\nEpidemiologija\n_START_PARAGRAPH_\nV Evropi danes ocenjujejo, da je raz\xc5\xa1irjenost celiakije 1 bolnik na 100 do 200 prebivalcev, kar pomeni, da je celiakija ena najpogostej\xc5\xa1ih kroni\xc4\x8dnih bolezni nasploh. Nara\xc5\xa1\xc4\x8danje \xc5\xa1tevila novoodkritih bolnikov je opazno tudi v Sloveniji.'